text: 'পাহাড়ে চাঁদাবাজির কারণে বাধাগ্রস্ত হচ্ছে উন্নয়ন' – JoyNewsBD
  বান্দরবান প্রতিনিধি 30 August 2019 6:24 pm
  পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেন, পাহাড়ে চাঁদাবাজির কারণে বাধাগ্রস্ত হচ্ছে সরকারি উন্নয়নকাজ। পাহাড়ে সাম্প্রদায়িক সম্প্রীতি বিনষ্ট করতে সন্ত্রাসী গোষ্ঠী নানাভাবে ষড়যন্ত্র চালাচ্ছে।
  তিনি বলেন, পার্বত্য চট্টগ্রামের শান্তি-শৃঙ্খলা রক্ষা এবং উন্নয়নকাজ চলমান রাখতে সন্ত্রাসীদের বিরুদ্ধে সবাইকে ঐক্যবদ্ধ হতে হবে। সন্ত্রাসীদের কোনো জাত-ধর্ম এবং দলীয় পরিচয় নেই। সন্ত্রাসীরা দেশ এবং জাতীর শত্রু। সন্ত্রাস দমনে অস্ত্রধারী সন্ত্রাসীদের তথ্য আইনশৃঙ্খলা বাহিনীদের দিন।
  শুক্রবার (৩০ আগস্ট) বান্দরবানের রুমায় বিভিন্ন উন্নয়নকাজের উদ্বোধনকালে তিনি এসব কথা বলেন।
  অনুষ্ঠানে অন্যদের মধ্যে পুলিশ সুপার জাকির হোসেন মজুমদার, পাবর্ত্য চট্টগ্রাম উন্নয়ন বোর্ডের বাস্তবায়ন কমিটির সদস্য হারুনুর রশিদ, রুমা সেনা জোনের মেজর মো. জুবায়ের, এলজিইডির নির্বাহী প্রকৌশলী মো. জিল্লুর রহমান, রুমা উপজেলা নির্বাহী অফিসার শামসুল আলম, পার্বত্য চট্টগ্রাম উন্নয়ন বোর্ড বান্দরবান ইউনিটের নির্বাহী প্রকৌশলী এবিএম ইয়াছির আরাফাত, রুমা উপজেলার চেয়ারম্যান উহ্লা চিং মারমা, পার্বত্য চট্টগ্রাম আঞ্চলিক পরিষদের সদস্য কাজল কান্তি দাস, পার্বত্য জেলা পরিষদের সদস্য লক্ষীপদ দাস।
  প্রকৌশল বিভাগ সূত্রে জানা গেছে, পাবর্ত্য চট্টগ্রাম উন্নয়ন বোর্ডের অর্থায়নে ২ কোটি ২৩ লাখ টাকা ব্যয়ে চারটি উন্নয়নকাজ, শিক্ষা প্রকৌশল অধিদপ্তরের অর্থায়নে ৬ কোটি ৪৫ লাখ টাকা ব্যয়ে রুমা সরকারি উচ্চ বিদ্যালয়ের ছয়তলা ভবনের নির্মাণকাজ এবং স্থানীয় সরকার প্রকৌশল অধিদপ্তরের (এলজিইডি) অর্থায়নে রুমা উপজেলায় ৭ কোটি ৭০ লাখ টাকা ব্যয়ে চারটি কাজের উদ্বোধন করা হয়। এছাড়াও পার্বত্য চট্টগ্রাম উন্নয়ন বোর্ডের অর্থায়নে ৫০ জন নারীকে বিনামূল্যে ৫০টি দুগ্ধ গাভী বিতরণ করা হয়েছে।